Diari Oficial de la Generalitat Valenciana


Sumari del DOGV 3092, del 03-10-1997 (1997/10933)

ACORD de 2 d'octubre de 1997, del Govern Valencià, pel qual s'aprova la declaració d'interès comunitari, pel procediment extraordinari, per a la instal·lació d'una planta d'eliminació de residus sòlids urbans al terme municipal de Dos Aguas (partida La Matrona).
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3092

Data del DOGV
:   03-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10150


Data del document
:   02-10-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3292 ACORD de 2 d'octubre de 1997, del Govern Valencià, pel qual s'aprova la declaració d'interès comunitari, pel procediment extraordinari, per a la instal·lació d'una planta d'eliminació de residus sòlids urbans al terme municipal de Dos Aguas (partida La Matrona). [97/X10613]
  
El Govern Valencià, en la reunió del dia 2 d'octubre de 1997, adoptà l'acord següent:
  
La Sra. Cristina Hernández Macia, en nom i representació de Proficer Sedimentos, SA, ha sol·licitat la declaració d'interès comunitari, pel procediment extraordinari, d'una planta d'eliminació de residus sòlids urbans a la parcel·la 127 i altres del polígon 3, a la partida de La Matrona, del terme municipal de Dos Aguas (València), i s'ha tramitat l'expedient corresponent del qual resulten els següents
  
Antecedents de fet
  
Primer
  
El 25 d'abril de 1997 va entrar en la Comissió Territorial d'Urbanisme de València la sol·licitud formulada per la Sra. Cristina Hernández Macia, en nom i representació de Proficer Sedimentos, SA, per a la declaració d'interès comunitari d'una actuació integral que consisteix en la instal·lació d'una planta d'eliminació de residus sòlids urbans a la partida de La Matrona, parcel·la 127 i altres del polígon 3 del terme municipal de Dos Aguas.
  
L'11 d'abril de 1997 l'Ajuntament de Dos Aguas acorda emetre informe favorable sobre l'expedient abans esmentat.
  
El dia 28 de maig de 1997 es dóna audiència als ajuntaments de la zona: Millares i Cortes de Pallás.
  
El dia 28 de maig de 1997 es va sol·licitar un informe de la Confederació Hidrogràfica del Xúquer, Servei d'Explotació (Diputació Provincial) i Oficina del Pla de Carreteres, de la Conselleria d'Obres Públiques, Urbanisme i Transports (COPUT). També, el mateix dia es va trametre l'Estudi d'Impacte Ambiental a la Direcció General de Desenvolupament Sostenible, a fi que n'emetera la corresponent Declaració d'Impacte Ambiental.
  
Finalment, en la mateixa data, es va requerir la persona interessada perquè completara la documentació. La qual cosa es va dur a terme el 10 de juny de 1997.
  
El dia 4 de juliol de 1997, el conseller d'Obres Públiques, Urbanisme i Transports va resoldre admetre a tràmit l'expedient de referència i ordenava el sotmetiment de l'expedient al tràmit d'informació pública pel termini de vint dies simultàniament amb la convocatòria per a la presentació d'iniciatives alternatives a la que ha originat el procediment.
  
Sobre això, es van publicar sengles anuncis en el Diari Oficial de la Generalitat, Valenciana núm. 3.039, de 21 de juliol de 1997, i en el periòdic Las Provincias de la mateixa data. S'hi van presentar al·legacions, però cap alternativa a l'expedient en qüestió, segons ha estat acreditat en la diligència emesa per la cap del negociat de Registre dels Serveis Territorials d'Urbanisme de 29 d'agost de 1997.
  
Segon
  
La documentació presentada consta de memòria descriptiva, memòria justificativa, plànols d'ordenació, pla d'etapes i estudi d'impacte ambiental
  
Tercer
  
Respecte dels informes sectorials:
  
L' Oficina del Pla de Carreteres (COPUT), en l'informe rebut el 12 de juny de 1997, va emetre informe favorable, sense que s'haja emés cap altre informe fins ara.
  
El 23 de setembre de 1997, la Direcció General de Desenvolupament Sostenible (Conselleria de Medi Ambient) va dictar Declaració d'Impacte Ambiental en la qual s'estima acceptable des del punt de vista ambiental l'actuació sol·licitada, però la subjecta a determinades condicions.
  
Quart
  
La Comissió Informativa de la Comissió Territorial d'Urbanisme de València va emetre un informe favorable sobre l'aprovació d'aquesta declaració d'interès comunitari, pel procediment extraordinari, en sòl no urbanitzable.
  
Cinquè
  
El conseller d'Obres Públiques, Urbanisme i Transports va informar favorablement sobre aquesta declaració d'interès comunitari per mitjà d'una resolució de 30 de setembre de 1997.
  
Fonaments de dret
  
Primer
  
Constitueix l'objecte d'aquest expedient l'ordenació i definició de l'ús i aprofitament urbanístic del projecte per a la implantació d'una planta d'eliminació de residus, sobre una parcel·la de 41 ha (410.000 m2), respecte de la qual 210.000 m2 constitueix l'àrea d'abocament, de sòl no urbanitzable. L'actuació la declaració d'interès comunitari de la qual se sol·licita, ateses les seues característiques, superfície necessària per al desenvolupament de l'actuació superior a 4 hectàrees, constitueix una actuació integral en si mateix considerada que fa impossible la ubicació en sòls urbans, urbanitzables o aptes per a la urbanització previstos pels planejaments vigents dels municipis de la zona. De manera que la seua ordenació i aprofitament urbanístic s'ha de resoldre en els termes que estableix l'article 20 de la Llei 4/1992, de 5 de juny, de la Generalitat Valenciana, sobre el Sòl No Urbanitzable, ja que es tracta d'una activitat industrial d'eliminació de residus sòlids urbans procedents d'activitats domèstiques, comercials i de serveis, així com usos industrials i sanitaris assimilables a urbans, que requereix una superfície superior a les quatre hectàrees, per la qual cosa sols es pot autoritzar la implantació en el sòl no urbanitzable com una actuació integral a través del procediment extraordinari de declaració d'interès comunitari.
  
Segon
  
Respecte del procediment, s'han complert en aquest cas les prescripcions legals que exigeix l'esmentada Llei valenciana del Sòl No Urbanitzable. La documentació de l'expedient està completa en els termes que requereix l'article 20.2, segon paràgraf, de la Llei 4/1992 i la vigent legislació d'impacte ambiental. Així mateix, s'han demanat els diferents informes preceptius.
  
Tercer
  
L'actuació integral projectada, per les mateixes dimensions, constitueix un element influent en l'estructura territorial. Es proposa un emplaçament allunyat dels nuclis urbans, per a evitar les possibles molèsties pròpies de l' activitat que s'ha de desenvolupar. Al mateix temps es resolen totes les qüestions de connexió amb infraestructures i xarxes de serveis generals necessàries per al desenvolupament de l'actuació. En aquest sentit, l'accés es fa a través de la carretera VV 3046, de Dos Aguas a la CN 330, i a l'altura del punt quilomètric 9 hi ha un desviament a una carretera que condueix a la presa del Naranjero, i a 5, 5 km ix un camí que dóna accés a l'actuació. L'activitat es planteja com una actuació integral, ja que resol per si mateix l'acoblament territorial, de manera que garanteix la solució dels serveis sense que, d'altra banda, s'ocasionen sobrecàrregues en el funcionament normal de les xarxes de servei generals.
  
Des del punt de vista econòmic i social, l'actuació pretesa aporta solucions a l'important problema que per al medi ambient suposa en l'actualitat disposar d'instal·lacions apropiades per a poder controlar el tractament i l'eliminació dels residus sòlids urbans.
  
Quart
  
Respecte del règim de deures i cessions, d'acord amb l'article 20 de la Llei 4/1992, la promotora ha assumit les càrregues i les obligacions pròpies d'un adjudicatari d'un programa d'actuació urbanística. Els promotors de l'expedient de referència han optat per adaptar les alternatives que el propi article 20 estableix, de manera que el deure de cessió de terrenys per a dotacions públiques locals en l'àmbit de la pròpia actuació se substitueix pel pagament d'un cànon de 100 pessetes per tona tractada en la planta, que suposa un import anual de 87.153.521 pessetes.
  
Cinquè
  
Consten en l'expedient informes sectorials favorables de les administracions que es veuen afectades per l'actuació i principalment dels òrgans mediambientals mitjançant la Declaració d'Impacte Ambiental (Direcció General de Desenvolupament Sostenible) i de l'Oficina del Pla de Carreteres (COPUT). Tanmateix, es presenten una sèrie d'al·legacions que, pel que fa als aspectes mediambientals, cal remetre's a la Declaració d'Impacte Ambiental favorable amb les condicions que s'hi assenyalen, i pel que fa a l'aspecte urbanístic i d'ordenació del territori, es concreten en:
  
- La vulneració de l'article 2.4 de la Llei del Sòl No Urbanitzable de la Comunitat Valenciana, per ser uns terrenys que van patir un incendi l'any 1994, i per tant, estant prohibida la classificació o reclassificació de sòl, no pot atorgar-se la meritada declaració d'interès comunitari. En aquest sentit es pot assenyalar que la declaració d'interès comunitari pel procediment extraordinari de l'article 20 que se sol·licita no suposa cap classificació o reclassificació de sòl, de manera que el sòl continua sent sòl no urbanitzable, i sobre aquest, sense implicar nova o distinta classificació, es permet una actuació integral d'aquesta índole. Per tant no es vulnera l'article 2.4 l'aplicació del qual s'al·lega en el recurs.
  
- La vulneració de l'article 86 de la Llei 6/1989, de 7 de juliol, d'Ordenació del Territori, que prohibeix l'abocament de residus susceptibles de contaminar recursos hídrics. En aquest supòsit l'abocament que es fa sobre els terrenys no és susceptible de la dita contaminació en els termes que s'indiquen en la declaració d'impacte ambiental, a la qual cal remetre's en la qüestió referida, i quant al contingut de la qual s'aprecia la no vulneració de l'article al·ludit, per això no procedeix estimar l'al·legació.
  
- Respecte de l'existència i proliferació de les construccions residencials de la zona, cal referir que no hi ha constància d'aquestes, i no existeixen sòls urbans o urbanitzables als voltants, per això difícilment poden fer nuclis residencials implantats segons la llei, i actuacions, en principi irregulars, no poden servir de condicionant d'una actuació tramitada d'acord amb la llei.
  
Per això han de desestimar-se les al·legacions presentades.
  
Sisè
  
El Govern Valencià és competent per a l'aprovació de l'ordenació i definició de l'ús i aprofitament urbanístic d'aquesta actuació integral, en virtut del que preceptua l'apartat segon de l'article 20 de la Llei 4/1992, de 5 de juny, de la Generalitat Valenciana, sobre el Sòl No Urbanitzable.
  
D'acord amb allò establert en els preceptes legals mencionats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
I) Aprovar definitivament l'ordenació urbanística relativa a l'atribució d'ús i aprofitament per a la instal·lació d'una planta d'eliminació de residus sòlids urbans en la parcel·la 127 i altres del polígon 3, en la partida La Matrona, sòl no urbanitzable del terme municipal de Dos Aguas, amb una superfície de 41 hectàrees, com a actuació integral d'interès comunitari a desenvolupar en els termes de l'article 20 de la Llei 4/1992, de 5 de juny, de la Generalitat Valenciana, en els termes que es deriven de l'última documentació tècnica presentada per l'entitat mercantil Proficer Sedimentos, SA.
  
Aquesta ordenació i declaració d'interès comunitari, com també l'adjudicació a què es fa referència en el següent apartat II d'aquest acord, se subjectaran a les condicions especials que estableix aquest acord.
  
II) Adjudicar la dita actuació integral en favor de l'entitat Proficer Sedimentos, SA., a la qual se li atorga la legitimació necessària, als efectes de l'article 20 de la Llei 4/1992, de 5 de juny, de la Generalitat Valenciana, per a promoure la implantació de la Planta d'Eliminació de Residus Sòlids Urbans aprovada.
  
III) Condicionar i vincular la dita adjudicació i legitimació a què el promotor designat complesca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit durant la tramitació d'aquest procediment, que quedaran afectats -en favor de l'ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si escau, de la pròpia declaració d'interès comunitari que té com a objecte.
  
IV) El promotor haurà de garantir, davant l'Ajuntament de Dos Aguas, la correcta i puntual execució de la implantació en què consisteix aquesta actuació integral, per import d'un 7% del cost total dels serveis i obres d'urbanització prevists. La garantia financera i personal de promoció haurà de prestar-se mitjançant aval, fiança o dipòsit de valors, abans d'inici de les obres.
  
V) Tot canvi que es produesca en la titularitat de la promoció de l'actuació integral necessitarà de la prèvia autorització del Govern Valencià.
  
VI) L'acord d'adjudicació expressat en el precedent apartat II, sense perjudici del que disposa en l'apartat III, caducarà si en el termini d'un any, comptador des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtenir-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui aquest acord confereix les facultats necessàries amb aquest fi, amb l'expedient previ instruït amb l'audiència de l'interessat i de l'Ajuntament de Dos Aguas. Aquesta declaració, si es produeix, determinarà la suspensió temporal de la declaració d'interès comunitari d'aquesta actuació integral, fins que el Govern Valencià en resolga una nova adjudicació o la seua suspensió definitiva.
  
A més de l'esmentada llicència municipal d'obres, l'adjudicatari haurà d'obtenir els permisos, llicències i autoritzacions que calguen per al lícit exercici de l'activitat.
  
VII) El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària presentada durant la tramitació de l'expedient, respectant les condicions fixades per les diferents administracions que han participat en el procediment i, en especial, en la declaració d'impacte ambiental de 23 de setembre de 1997. Aquestes condicions prevaldran i hauran de ser assumides tant en els projectes d'obres que despleguen aquesta sol·licitud com en el posterior manteniment i explotació d'aquest abocador de residus sòlids urbans.
  
Contra aquesta resolució, que posa fi a la via administrativa, es podrà interposar un recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquest acord en el Diari Oficial de la Generalitat Valenciana. Per a la interposició d'aquest recurs és requisit imprescindible que, prèviament, el recurrent en comunique al Govern Valencià la interposició, de conformitat amb els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot això, sense perjudici que es puga interposar qualsevol altre recurs que s'estime oportú.
  
Alacant, 2 d'octubre de 1997
  
El conseller secretari del Govern Valencià,